കാവേരിയില്നിന്ന് പണം തട്ടാന് ശ്രമിച്ചെന്ന കേസ്: നടി പ്രിയങ്കയെ വെറുതേവിട്ടു തിരുവല്ല: സിനിമാ നടി കാവേരിയെ വഞ്ചിച്ചും ആള്മാറാട്ടം നടത്തിയും ഭീഷണിപ്പെടുത്തിയും പണംതട്ടാന് ശ്രമിച്ചെന്ന കേസില് സിനിമ നടി പ്രിയങ്കയെ കോടതി വെറുതേവിട്ടു. ജുഡീഷ്യല് ഫസ്റ്റ് ക്ലാസ് മജിസ്ട്രേറ്റ് രേഷ്മ ശശിധരന്റേതാണ് ഉത്തരവ്. 2004ലാണു തിരുവല്ല പോലീസ് കേസ് രജിസ്റ്റര് ചെയ്തത്. പ്രതിക്കുവേണ്ടി അഡ്വ. അഭിലാഷ് ഗോപന് ഹാജരായി. കേസ് ഇങ്ങനെയായിരുന്നു: ഒരു വാരികയില് വാര്ത്ത വരാതിരിക്കാന് പണം നല്കണമെന്ന് ആവശ്യപ്പെട്ട് കാവേരിയുടെ അമ്മയെ പ്രിയങ്ക ഫോണില് വിളിച്ചു. തുടര്ന്ന് വാരികയുടെ എഡിറ്ററോട് കാവേരിയുടെ അമ്മ അന്വേഷിച്ചപ്പോള് ഭീഷണിയില് കാര്യമില്ലെന്ന് മനസിലായി. തുടര്ന്ന് കാവേരിയുടെ അമ്മ പൊലീസില് പരാതി നല്കി. പോലീസിന്റെ നിര്ദേശപ്രകാരം മൂന്ന് ലക്ഷം രൂപ നല്കാമെന്നും അഡ്വാന്സായി ഒരു ലക്ഷം രൂപ എത്തിക്കാമെന്നും കാവേരിയുടെ അമ്മ പ്രിയങ്കയെ അറിയിച്ചു. പണം വാങ്ങുന്നതിനായി ആലപ്പുഴയിലെ ഒരു ഹോട്ടലിന് മുന്നില് എത്തിയ പ്രിയങ്ക പണം വാങ്ങി. ഉടന്തന്നെ ഹോട്ടല് പരിസരത്ത് മഫ്തിയില് ഉണ്ടായിരുന്ന പൊലീസ് പ്രിയങ്കയെ അറസ്റ് ചെയ്യുകയായിരുന്നു. ഈ കേസിലാണ് മതിയായ തെളിവുകള് ഹാജരാക്കാന് പ്രോസിക്യൂഷന് കഴിയാത്തതുകൊണ്ട് പ്രിയങ്കയെ വെറുതെ വിട്ടത്.